**PREDKLADACIA SPRÁVA**

            Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá na rokovanie vlády Slovenskej republiky materiál „Výstavba, modernizácia a rekonštrukcia športovej infraštruktúry národného významu“. Materiál sa predkladá v súlade s Plánom práce vlády SR na rok 2017 a na základe § 75 ods. 1 písm. a) a b) zákona č. 440/2015 Z. z. o športe a o zmene a doplnení niektorých zákonov.

            Cieľom predkladaného materiálu je hlavne zlepšiť celkový stav a kvalitu športovej infraštruktúry, a to jej postupnou výstavbou, modernizáciou a rekonštrukciou. Dôležitou podmienkou pri tom musí byť splnenie náročných technických parametrov pre organizovanie športových súťaží, ktoré sú stanovené športovo-technickými predpismi medzinárodných športových federácií.

            Podpora projektov výstavby, modernizácie a rekonštrukcie športovej infraštruktúry národného významu bude cielene poskytovaná najmä na rozvoj:

1. národných športových centier pre potreby štátnej športovej reprezentácie a športových talentov,
2. športovej infraštruktúry národných športových zväzov,
3. športovej infraštruktúry pre potreby organizovania významných športových podujatí.

            Za zásadnú považujeme problematiku realizácie národných projektov športu pre všetkých so zameraním na mládež, vrátane využitia športových objektov aj širokou verejnosťou pre voľno časové aktivity.

            Celkové predpokladané výdavky, spojené s výstavbou, modernizáciou a rekonštrukciou športovej infraštruktúry národného významu v rokoch 2017 – 2018, predstavujú sumu 27 650 000 eur a budú zabezpečené v rámci schválených limitov rozpočtu kapitoly ministerstva na rok 2017, program 026 Národný program rozvoja športu v SR.

            Súčasťou materiálu je aj návrh na vyčlenenie sumy 4 850 000 eur na zabezpečenie organizovania významných súťaží na Slovensku v roku 2017 – najmä typu majstrovstiev sveta, majstrovstiev Európy a  tzv. tradičných podujatí v sume 1 190 000 eur, finančného zabezpečenia  účasti reprezentantov SR na XXIII. zimných olympijských hrách a XII. zimných paralympijských hrách v Pjongčangu v sume 1 510 000 eur (materiál bol schválený uznesením vlády SR č. 272 zo dňa 7. júna 2017), na národný projekt športu pre všetkých so zameraním na mládež v sume 500 000 eur, na športové vybavenie základných a stredných škôl v sume 1 000 000 eur a na rozšírenie informačného systému v športe a pasportizáciu športovej infraštruktúry v sume 650 000 eur.

  Predkladaný materiál má negatívne vplyvy na rozpočet verejnej správy (rozpočtovo kryté), má pozitívne sociálne vplyvy, nemá vplyvy na podnikateľské prostredie, vplyvy na informatizáciu spoločnosti, na životné prostredie a vplyvy na služby verejnej správy pre občana.

Materiál bol predmetom medzirezortného pripomienkového konania a na rokovanie Hospodárskej a sociálnej rady SR sa predkladá s rozporom - Klub 500.